KLASA: 034-05/24-01/71

URBROJ:711-02-01/04-2024-02

Zagreb, 29. svibnja 2024.

**SANJIN SIROTNJAK**

**ravnatelj Zdravstvene ustanova ljekarna Jadran Rijeka**

**Predmet: mišljenje na zahtjev obveznika Sanjina Sirotnjaka**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) je dana 29. svibnja 2024. zaprimilo zahtjev za mišljenje koji je podnio obveznik Sanjin Sirotnjak, ravnatelj ustanove Zdravstvena ustanova ljekarna Jadran Rijeka.

U podnesenom zahtjevu obveznik postavlja upit smije li kao ravnatelj ustanove Zdravstvena ustanova ljekarna Jadran Rijeka istovremeno biti član Općinskog vijeća Općine Lovran i za obnašanje te dužnosti primiti naknadu.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI), na 52. sjednici održanoj 29. svibnja 2024. obvezniku daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Člankom 3. stavcima 1. i 2. ZSSI-a propisano je tko su obveznici u smislu toga Zakona dok članak 17. stavak 1. ZSSI-a propisuje da za vrijeme obnašanja javne dužnosti na koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

Međutim, pojam obveznika u smislu ZSSI-a i pojam javne dužnosti nisu istoznačnice, već je krug javnih dužnosti mnogi širi od kruga obveznika definiranog ZSSI-om. Druga javna dužnost iz članaka 17. Zakona podrazumijeva svaku javnu dužnost, bez obzira jesu li obnašatelji te javne dužnosti ujedno i obveznici u smislu članka 3. ZSSI-a. Tako su članovi predstavničkih tijela jedinica lokalne samouprave, koje sukladno članku 75. Zakona o lokalnim izborima („Narodne novine“, broj 144/12., 121/16., 98/19., 42/20., 144/20. i 37/21.) biraju građani na neposrednim izborima, nedvojbeno obnašatelji javnih dužnosti, odgovorni prema građanima koji su ih izabrali, iako ih Zakon ne određuje kao obveznike. Povjerenstvo stoga tumači da obnašanje dužnosti gradskog vijećnika nedvojbeno predstavlja obnašanje druge javne dužnosti u smislu odredbe članka 17. stavka 1. ZSSI-a.

Povjerenstvo obrazlaže, da iako Zakon o lokalnim izborima u članku 78. ne propisuje da je funkcija ravnatelja zdravstvene ustanove jedna od nespojivih funkcija s funkcijom člana predstavničkog tijela jedinice lokalne i područne samouprave, kako ZSSI zabranjuje da obveznik za vrijeme obnašanja javne dužnosti na koju je izabran odnosno imenovan, obnaša drugu javnu dužnost, osim ako drugu javnu dužnost obnaša po položaju ili je zakonom drukčije propisano.

Zakonom o ustanovama („Narodne novine“, broj 76/93., 29/97., 47/99., 35/08., 127/19. i 151/22.) kao zakonom kojim je uređen način imenovanja, prava i obveze ravnatelja ustanova, kao i Zakonom o zdravstvenoj zaštiti („Narodne novine“, broj 100/18., 125/19., 147/20., 119/22., 156/22., 33/23. i 36/24.), kao posebnim zakonom kojim se uređuje način imenovanja ravnatelja zdravstvenih ustanova, nije izričito propisano da ravnatelji zdravstvenih ustanova mogu istovremeno uz obnašanja navedene dužnosti obnašati i drugu javnu dužnost, konkretno dužnost člana predstavničkog tijela jedinice lokalne samouprave, slijedom čega u konkretnom slučaju nije ispunjena iznimka propisana člankom 17. stavkom 1. ZSSI-a.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznik Sanjin Sirotnjak, elektroničkom dostavom
2. Objava na internetskoj stranici Povjerenstva
3. Pismohrana